khistorydata/jeongjo-sjw-relations huggingface dataset:
정조 21년 · 목
壯勇營啓言平安監兵營抄上武士鐵箭未滿一百八十步擧沙亦有未入格者武士還下送請當該道帥臣一竝從重推考敎以兵營抄上武士金鳴潝姜宅珪俱過一百七十餘步擧沙亦爲入格分付兵曹親臨試取間姑爲給糧其餘則不但步近擧沙皆未入格卽爲下送道臣推考
정조 22년 · 강
行藥院日次診候提調趙宗鉉副提調李晩秀及諸承旨持公事入侍于誠正閣召見人日製入格儒生
정조 22년 · 강
遞司饔提調宋煥箕
정조 22년 · 목
承旨李晩秀啓言今番幸行時畿邑日下雉鮮進上依昨年例除之事命下矣昨年因前都承旨趙鎭寬擧條有廚院草記何必禁之敎而今番則除之之命已下何以爲之乎敎以時無公事提調云雖不問備此後則更勿若是仍命在外司饔院公事提調許遞
정조 22년 · 강
召見吏曹判書沈煥之于重熙堂
정조 22년 · 강
命監役見窠以金鼎柱單付
정조 22년 · 목
吏曹判書沈煥之啓言前日政繕工假監役望副擬人金鼎柱與首擬人尹仁基同受恩點伊時本曹捧承傳內金鼎柱故奉朝駕有慶之孫而與故相兪彥鎬爲內外從曾聞其人林下讀書之士也以今思之年必過七十近八十旣見其名於政望加點以下待窠施行事政院分付臣曹矣童蒙敎官今適有窠以監役移擬乎敎以監役見窠單付
정조 22년 · 강
遞承旨李晩秀沈晉賢洪仁浩以徐龍輔蔡弘遠李勉兢代之竝前望也
정조 22년 · 강
持平尹㴠避嫌賜批
정조 22년 · 목
㴠避啓以爲臣於再昨年猥忝諫職時未署經則固不當以言官自居而適於其時有一二可言之事故竊以爲自古人臣雖在微末亦有執藝之論況職雖未署官以諫名則遇事進言亦不害爲旅賁古規敢有言事矣向者喉院因持平洪時濟之署前陳疏盛加論斥至謂近來一二臺臣之署前陳疏終涉謬例本非經法蓋署前陳疏在言者處義雖不敢曰十分得當而初非朝家之設法禁止者則喉院之費辭加責無或有防於言路乎然此則臣不必暇論而臣之前日事其爲見斥則深矣以此情踪何敢晏然於臺次請命遞斥臣職批以臺諫不守格例庶僚之違例何以糾彈乎旣非時急之事署前論事難免生疏之失旣往何言勿辭亦勿退待
정조 22년 · 강
諭左議政蔡濟恭明日朝參勿爲入來
정조 22년 · 목
敎曰明日朝參卿欲入來云餘寒尙峭大享駿奔之餘又有來頭幸行陵享獻官皆以大臣塡差事面得當明日朝參則勿爲入來在家調息事傳諭仍命此傳諭承旨蔡弘遠往傳
정조 22년 · 강
承旨李肇源陳疏引義賜例批
정조 22년 · 목
疏略曰伏見持平尹㴠避嫌之啓以臣向來所奏署前臺諫洪時濟陳疏非例之語曲引爲嫌盛加論斥之言何其過重有妨言路之譏太不相諒臣之伊時所奏不過援據格例而已何嘗拶逼於臺臣而臺臣之如是深引臣實莫曉然臺臣旣以此爲引臣亦何敢晏然於官次乎玆陳短章徑出禁局伏乞亟削臣職
정조 22년 · 강
戶曹參判權裕陳疏辭職賜批許遞
정조 22년 · 목
疏略曰昨夏以來宿痾新恙式月層加歲首朝參隔在明日而以臣病樣顧無進參之望已不勝震悸而又伏聞陵園幸行時有亞堂隨駕之命臣是次堂固當奉行而尤無鞍馬驅馳之望若欲推諉於僚堂則實有替勞之歎伏乞亟遞臣職批以旣難跨馬本職許遞仍命戶曹參判令該曹口傳差出
정조 22년 · 강
大司憲徐邁修陳疏辭職賜例批
정조 22년 · 강
以金勉柱爲戶曹參判口傳也
정조 22년 · 강
命北靑前府使申大尹勘處南兵使曺允精罷職該邑諸般弊端令道臣矯捄
정조 22년 · 목
備局啓言卽見咸鏡監司李鼎運北靑前府使申大尹所犯諸條査啓則枚擧各人等招辭以爲假率加定事癸丑成節目加額二百名而轉成虛錄今此二百八名新抄似出塡代之意而未及出帖不至徵番則直歸之額外加定恐或過當軍餉幻弄事本府軍餉折米一千六百石內五百餘石換色旣有可考文迹而外此皮雜穀不過四百餘石則二千餘石換色未免爽實且餉穀中本無皮唐與正穀名色京司及營上會計以唐米懸錄則糶以皮穀糴以正穀其勢末由濫捧一款只憑民間傳說而意必有舞弄濫徵之患云則其無執贓可以推知牛禁事八月屠牛十月徵贖己不免過時先捧一百七十兩雖曰補用軍器追査四十一隻自歸繹騷民間不可以姑未收捧有所容貸松禁事官松田摘奸私養山執闕藉曰流來邑規而不思釐單徒知循襲諉以公用紙地任他下屬之奸濫若能綜察則豈有此等雜亂之弊土幕摘奸事三十金給賂旣出民口一文錢不捧難信吏招至使吏隸騎馬作拏則全不束濕據此可知放收摘奸事名色不正竟歸官用則因循襲謬之罪烏可得免憑藉營納加徵海尺事吏輩誅求之弊不能痛禁致有一夫十兩之役當該色吏爲先嚴刑此等弊端及今釐正計料而前府使申大尹罪狀旣已就拿不敢論列以南兵使曺允精事言之諸條臚列多歸爽實懲治邑吏何所不可而陳之以行刑諸具擬之以梟示極律擧措之妄率聽聞之駭悖固無可言而有罪未勘該閫罪狀不敢論列爲辭矣申大尹諸般襲謬束濕不嚴道臣旣有論列令該府照法勘處民隱軍弊自多互相關涉之端爲帥臣者苟知營下軍民切若之狀則報于巡營請以登聞又或意見參差掩以不聞直自登徹亦無不可而旣非別般機密之事則不令道臣與知其狀啓之去來者已違受管攝通可否之義狀啓辭意又多未及詳覈而自歸差爽有何爭以時日之急若是顚錯乎至於該吏懲治自有其法而大陳行刑之具直擬梟首之律若將以警動瞻聆而適足爲駭悖擧措南兵使曺允精亟施罷職之典査啓中加定假率二百名之轉成虛錄決不可任其拋置仍舊減額與査丁塡代間一一釐正而大抵本道舊法必經假率然後始入於鄕任軍任故人不圖避闕無難充此法一壞視以賤役雖減其額弊復如前嚴飭道臣深究方便劃卽矯捄營納之加徵在陸民尙且痛禁在海尺尤豈可忽向以湖西卜定之貽弊飭敎截嚴方令査正本道此弊比湖西雖有淺深今因一隅可以反三且有前道臣折價定式云爾則其所釐捄不甚費力一體嚴飭俾無嗣後現發之弊其他謬例惟在道臣隨時檢察之如何請以此分付允之○義禁府啓言北靑前府使申大尹以道臣査啓與備邊司覈啓觀之則所犯諸條多歸爽實雖有循襲謬例不能束濕之罪恐與贓汙有異請罪人申大尹還囚西間照律勘處允之
정조 22년 · 강
有政吏曹判書沈煥之參判李敬一兵曹判書李祖源
정조 22년 · 목
以魚用謙爲吏曹參議柳畊爲司諫朱重翁爲掌令柳相祚爲修撰閔鍾顯爲右參贊李貞運爲副應敎金羲淳貞運韓致應新通也李顯默爲執義閔致載爲正言徐有秉爲南兵使
정조 22년 · 강
放北靑府竄謫申應周仍命罪名蕩滌無礙調用
정조 22년 · 목
敎曰當初事實之足有可恕已有筵敎況渠錯聞使渠自備物力改造猶恐役事之遲緩以致擧措之顚倒云爾則其實無他罪也至今在謫豈不冤乎北靑府竄謫申應周特爲放送罪名蕩滌使之無礙調用
정조 22년 · 강
命偕老御醫金孝儉夫妻加給米肉
정조 22년 · 목
敎曰日前歲饌文書見其名今問果然偕老而夫年七十四妻爲七十二云御醫崇祿金孝儉夫妻令該曹加給米肉
정조 22년 · 강
命陽川縣令林弘遠除朝辭下送
정조 22년 · 강
以申應周爲總戎中軍
정조 22년 · 강
命明政門殿座時御營廳及北營入直堂上將官各率軍兵分南北路作門
정조 22년 · 목
御營廳啓言明日明政門親臨百官朝參時依兵曹節目東營集春營入直軍一哨內各留營直五名餘皆除出新營入直千總閔光升哨官印時彥率領弘化門外分左右排立事畢後各還本處入直而竝待標信擧行敎以臨門之時只以御營軍一哨作門苟且莫甚必有多於此之前例此後明政門殿座南路則御營廳入直堂上將官率新營集春營東營步軍北路則北營入直堂上將官率標下軍軍餉色廣智營軍排立而分管南北作門事分付兵曹
정조 22년 · 강
勘放時囚曺允彥
정조 22년 · 목
義禁府啓言時囚罪人曺允彥區別功議勘放事命下矣編配法意至爲嚴重而逃躱相續一不報營換面捉來萬萬痛駭以此照律杖一百告身盡行追奪而曺允彥無功議云杖一百收贖告身盡行追奪放送允之
정조 22년 · 강
漢城府進過時未婚男女別單
정조 22년 · 목
該府啓言未婚男女一一搜訪報來後草記事命下矣分付各部知委坊曲毋敢遺漏之意另加嚴飭矣各部一一搜訪報來故別單書入○別單中部良人吳興福等二人東部良人金聖瑞等六人西部業武李義得等七人南部良人申四龍等七人北部童蒙李益喜等四人合未婚二十六人內男二十二人女四人
정조 22년 · 강
命大護軍宋煥箕歲饌更爲傳致
정조 22년 · 목
忠淸監司韓用和狀啓以爲懷德縣監許默牒呈內歲饌物種輸送于前判書宋煥箕處則以爲區區微分有不敢冒受云故不得輸送云矣敎以過矣卽爲領受事更令地方官傳致後傳諭以其祗受形止狀聞事回諭
정조 22년 · 강
推忠淸監司韓用和飭四都八道過時未婚之類另加搜訪願助過婚
정조 22년 · 목
該監司韓用和狀啓以爲過時未婚男女列邑所報今纔齊到總計其數已定婚爲一人未定婚爲十三人故開錄于後已定婚秩鎭川良人權卜只未定婚秩公州幼學林晩等五人沔川幼學李勝悅等五人鎭川良人鄭興伊恩津童蒙黃千碩等二人啓下備邊司敎以京外何異乎京兆各部旣嚴飭則況四都八道乎且況今已開春萬類咸蘇其在對時行令之道當有拔例導迎之擧本道狀聞之數爻零星以幾十州幅員過婚期未娶者豈只有此數乎道伯推考幷與諸道四都俾各各別搜訪願助過婚後以其形止狀聞皆限以三月內事嚴飭分付京兆抄報人等先令賑廳顧助草記事亦爲分付
정조 22년 · 강
命光陽前縣監韓師鎭査官現告麥秋後更爲修啓
정조 22년 · 목
全羅監司李得臣以光陽前縣監韓師鎭査官等捧現告馳啓敎曰此啓本還下送守令現告過麥秋後更爲修啓事分付
정조 22년 · 강
命定配罪人韓師鎭以遠惡島更定配所追現奴婢隱匿人令該曹嚴覈啓聞
정조 22년 · 목
全羅監司李得臣狀啓以爲光陽前縣監韓師鎭勒買奴婢口數臣與査官全州判官沈養之金溝縣令成鼎柱泰仁縣監趙恒鎭多般商確別歧査探則隱漏未現者果爲四口故隱漏委折詳細査報之意嚴飭光陽縣監李鍾淑處矣該縣監所報內去月本縣前縣監奴太白率爭烈龍業卜丹等三口婢來到故各人等一倂招入査問其根因則太白以爲渠之上典分付內査事尙未結末京居林壽福朴宗彥兩人來留衙中而婢爭烈壽福買去婢龍業卜丹孝代等三口宗彥買去汝往兩人處言及此意四口婢急速率來云故馳往京中三婢則率來孝代已爲放良居生於加平地而病重不得率來而婢爭烈以爲本以良女居生於本縣月浦面矣乙卯四月捧價八兩自願放賣於衙中來留林哥處而時年爲十七歲云婢龍業以爲本以順天良人丙辰四月捧價八兩自願放賣於衙中來留於朴哥處而時年爲十六歲云婢卜丹以爲本以求禮良人丙辰五月捧價六兩自願放賣於朴哥處而時年爲十七歲云婢孝代本以本縣良人年今十八而乙卯夏間捧價八兩自賣於朴哥處而以其身病納本價贖良爲加平居李千石妻而病不得下來之由爭烈等丁寧納告故婢龍業卜丹等二口使之押送于各其所居邑渠之族屬等處安接婢爭烈其父李成鍾處逢授安接云矣今此四口加現始出於退期更査之後莫非臣罪婢孝代待其病差卽爲押送之意措辭文移于該道監營啓下備邊司敎以眞所謂問牛喘勒買平民猶屬餘事名以朝官如許至幺麼至瑣屑之擧屢煩飭敎番番加現又爲更査不知隱漏幾口伏在何處現發道臣守令事果何如問于卿等韓師鎭欺隱委折令該府遠惡島更定配所事分付追現奴婢隱匿人等亦令該曹嚴覈啓聞
정조 22년 · 강
命醴泉郡守出代當否明日稟處
정조 22년 · 목
慶尙監司李亨元狀啓以爲道內公私賑及救急邑名前已區別登聞而其中最無依有難遲待開賑之類另飭列邑詳察精抄量宜賙急而所入穀物則各該守宰從便自備稍實邑中醴泉金山開寧知禮義興新寧三嘉等七邑尤甚面里災形民勢不可不自歲前救急故使之一體擧行而都合飢民爲一萬八千八百四十一口分賑各穀爲一千一百四十五石六斗零元賑凡例別成節目頒布勉飭賑資穀物亦已較量均俵以爲正月初旬爲始開賑之地加德蛇梁則初以公賑報來矣自正月念晦漁利頓勝當賑飢口數甚些略更請自備救急故竝依報許施啓下備邊司敎以醴泉亦在救急中而該倅方以就理上來該邑民事切悶此亦爲民之擧不可闊狹而出場之際民將誰救明日登筵時稟處
정조 22년 · 강
遞承旨徐龍輔以徐邁修代之前望也
정조 22년 · 목
龍輔不爲仕進也
정조 22년 · 목
具翼善冠袞龍袍乘輿出永淸門至明政門降輿陞座宗親文武百官分東西入庭行禮訖大臣及奏事卿宰以次陞殿
정조 22년 · 강
大臣禮堂齊請慈殿上號之禮
정조 22년 · 목
領敦寧金履素右議政李秉模啓言是年卽我慈殿母臨一國之四十年也我殿下之誠孝當是年逢此時飭慶揚美於萬斯祝之聖心伏想日倍一日而是日卽又我先大王勉回慈心命議縟禮之日也恭惟仁元聖后撝謙之德遠邁往牒而先朝達孝終格慈聽於母臨三十九年之元正以殿下繼述之孝値慈聖母臨四紀之歲揄揚德美豈待群請上號典禮亟宜擧行臣等率禮堂齊陳伏乞仰稟慈旨卽降成命焉禮曹判書李時秀參議李鼎德等曰自逢今年擧國臣民所以忭祝而顒望者實在於揄揚慈德賁餙慶禮今當朝會以輿情有所仰奏勉回謙衷亟擧縟儀是臣等之望也敎以昔年辛酉卽仁元聖后母臨四十年而先朝以識慶祝崗之聖孝特擧上號縟禮於三十九年庚申惟今卿等之率禮堂陳請者情文典禮之所不容己者以予知年愛日之誠豈待卿等之言而尙此泯嘿乎三昨年乙卯卽我慈殿恰滿五旬之翌歲而時値慈宮周甲之歲合慶稱慶敢述先朝辛酉慶禮先行於庚申之故事以是今年則亦體先朝辛酉年仰承慈意之聖意姑不敢以縟禮疊聒慈殿也予心之酌量雖如此卿等之所請又如此當更以擧國顒祝之情備陳期於勉回慈心矣
정조 22년 · 강
領敦寧金履素請立志堅固保惜精神輔養元子賜批
정조 22년 · 목
履素啓言我聖上學貫天人知周萬物臣民之所仰望者固不在於三代之下而奈之何治不徯志俗不丕變中朝之歎屢發絲綸至若昨年歲初綸音丁寧淳切臣每讀憫近俗之難矯慨初心之多負予之所自期豈欲如斯而已之敎不覺感動而臣愚或恐聖明立志之堅固求治之誠篤終未及於古昔哲辟而自不免因循間斷之歎若論轉移之幾正在獻發之初昔先正臣李珥之進言於宣廟每以立志二字敷陳者豈無所以哉伏願留心焉敎以好矣又啓言朱子之言以爲今日之事第一且是勸得人主收拾身心保惜精神我聖明緝熙之學省察之工寤寐靡弛斯須罔間而至若保惜精神之方終有不可不深加聖念者我國文書本自浩繁諸司之出納八方之狀牘雖多有關係民國之事而至若稍涉閒漫者亦皆躬勞搜閱曲費睿思樂此不疲之盛意臣固欽歎而伏念聖人血氣有時而衰節宣頤養實爲要道伏願繼自今凡於機務酬應之際先以朱子所謂保惜精神四字留意受用焉敎以言甚好當體念矣又啓言元子宮尺衣漸長睿學日就實我東方億萬年太平之基也伏惟祖宗朝輔養元良之方規模之大條制詳悉按而行之燦然具備況今敦召荐加於宿儒筵敎又及於妙簡瞻聆所及孰不歡欣第伏見國朝故事及先正名臣之所論說援據古昔參以當今之易行勤勤懇懇條件非一今若就公私諸書而博考其必可用於今而大有裨於養正之功者次第施行則目下急先務豈外是哉愚忱耿耿敢此仰達矣敎以好矣
정조 22년 · 강
命元子僚屬以韓用和等七人啓下外任人待下敎內擬陪講儀節令內閣考據可行之例以啓
정조 22년 · 목
右議政李秉模啓言向於長至日以元子宮僚屬事伏奉聖敎矣方當春煦漸舒備員陪講不容少緩而殿下春邸時桂坊久任中故府使朴師亨故翊贊李灌安鼎福柳光翼故府使李謙鎭故侍直金憲行故郡守沈定鎭故縣監任靖周諸人外只有忠淸監司韓用和前牧使鄭日煥前府使李述源三人今雖更求無出其右外此則如前監役朴胤源南原府使朴知源淸道郡守申大羽長水縣監柳尋春或以學行或以操識爲世所推請先以此七人令該曹啓下其中外任人幷爲內移時無職名人卽付軍職以爲分日造陪參論講學從之敎以勸學之任雖重諸人之幷爲內移宜念民邑之事在京者可以分日陪講在外任人待下敎內擬而講筵入參須有定式儀節然後可以爲之令內閣考據可行之例如節目樣啓下後令講學廳遵行
정조 22년 · 강
罷承旨徐邁修藥房提調趙宗鉉職
정조 22년 · 목
邁修不持草紙宗鉉不參問候也
정조 22년 · 강
右議政李秉模陳用人之方賜批
정조 22년 · 목
秉模啓言古之用人內外歷試所以考成績而收實用也殿下深軫時措之義乃於臘月大政京外侍從多敍外邑不但百里之增重庶見長吏之多良而第由今之法不變今之俗則官席未煖內移相續吏民俱困於迎送州郡將歸於凋弊反不如常調久任之爲愈是豈吏才有文蔭之別實緣治效有久速之異而然也伊日聖敎至及於規模之稍變臣實欽頌繼自今先擇侍從之選仍行外試之法隨其聲續周流牧守一如蔭制取其治最用漢家增秩故事由是而按方岳由是而超卿宰則遜於治郡古雖有言優於理民何適不宜且念貢擧之法旣難猝復則科目用人勢雖使然往往有蘊席珍之美負公輔之望而不嫺切令之文潦倒米鹽之間者如此等人待其治郡著續宜詔銓臣以開推遷之階雖於遺逸之士進身稍間比諸科目中人何遽有損此而簡擢則用人之路旣廣立賢之方無滯伏乞深留聖意焉敎以好矣
정조 22년 · 강
右議政李秉模請六卿方伯各自擧代賜批
정조 22년 · 목
秉模啓言能以禮讓爲國乎何有聖人之明訓化俗之權輿也苟欲抑躁競之習莫如崇禮讓之風今之巽章卽讓賢之遺規轉成備文之虛套未見敦禮之實益大抵人情莫不欲讓於賢而已之賢亦著推於能而己之能益顯此自中人自好者而言在其人縱未必盡出於彥聖若己之心在國家實受無窮之益而所謂擇尙書所讓最多者而用之是爲八尙書共選一尙書詳於臨缺今主者之選八尙書也者誠切至之言也凡通謝章之職雖難一一擧代反致汗漫先從六卿之峻秩方面之重寄而試之則不但賢能之畢擧儲用不乏抑可見擧之者之賢不賢能不能耳敎以卿言雖有意見古今異宜自代之法有難遽議然如故參議金若行之不拘俗習者猶以堂下薦人雖不設定式如有欲爲者亦何必禁之乎
정조 22년 · 강
右議政李秉模請諸道孝悌力田實行人每式孝烈登聞時同爲修啓賜批
정조 22년 · 목
秉模啓言人道莫先於孝悌民本惟在於力田苟其孝悌而力田雖無經濟之具黼黻之需可以善一鄕之俗勸一鄕之農足備三老之遺義式年孝烈之登聞卽所以樹風聲而勵名敎也未以孝烈之身後旌贈尙可以助成匡直輔翼之政況以在世之孝悌力田特被表異之典則其爲觀感而興起者尤當如何誠願勉飭諸道採訪鄕論明知其兼有孝悌力田之實然後每式孝烈登聞時同爲修啓不必煩以官職或遣長吏優禮或賜牛酒勞問俾作鄕黨之綱紀明示子弟之標準則西京之治豈獨專美於前而篤厚之風想必流覃於後亦乞留念焉敎以好矣
정조 22년 · 강
飭兩南賑邑行乞兒各別留養人口穀數付錄於賑狀
정조 22년 · 목
右議政李秉模啓言遺棄兒收養之節諸道自當久益惕念而賑邑行乞兒留養尤是淪浹之盛典蓋外方乞兒稍異於都下行乞之以此爲業者誠心留養可作有用之民豈非所以對揚曲遂之至意乎請申飭兩南着意奉行俾有拯濟之實效從之○敎曰兩南行乞兒大臣擧條啓下廟堂各別措辭嚴飭一從印頒字恤典則法式爲之而畢賑前人口穀名付錄於賑狀聞一體嚴飭
정조 22년 · 강
罷醴泉郡守權偗職
정조 22년 · 목
右議政李秉模啓言慶尙監司李亨元狀啓稍實中醴泉等邑歲前救急事判付內明日登筵時稟處事命下矣取見完伯狀本則該郡守權偗前任咸悅時憑藉賑資擅賣公穀廉價立本恣意反弄云此等守令不可責以賙賑之政請爲先罷黜卽速差代下送從之敎以令該曹口傳差代當日給馬下送
정조 22년 · 강
命光陽縣監李鍾淑罷拿待麥秋俸傳旨
정조 22년 · 목
右議政李秉模啓言全羅監司李得臣啓本光陽前縣監韓師鎭勒買奴婢口數更爲究査事判付內道臣守令事果何如問于卿等事命下矣啓下行會何等嚴重而一査再査隨輒加現若能自初嚴査則豈有如許猥屑之擧乎道臣所當論罪而以向來査官事姑在待勘中處分之前因他事請勘有所不敢而請地方官光陽縣監李鍾淑爲先罷黜令該府拿問嚴處敎以與査官無異待麥秋捧傳旨
정조 22년 · 강
罷上護軍金持默刑曹判書趙尙鎭工曹判書趙鎭寬大護軍趙心泰護軍徐有大職
정조 22년 · 목
右議政李秉模啓言今日朝參時二品以上中上護軍金持默壯勇大將刑曹判書趙尙鎭工曹判書趙鎭寬行大護軍趙心泰總戎使行護軍徐有大禁衛大將無奏事而陞殿有失朝儀請幷施罷職之典從之
정조 22년 · 강
命兼察壯勇大將鄭民始兼察禁將申大顯兼察總戎使李邦一兼察右邊捕將柳孝源牌招聽傳敎
정조 22년 · 목
敎曰將臣出代間壯勇大將則前大將鄭民始兼察禁將則前大將申大顯兼察總戎使則前總戎使李邦一兼察捕將則他邊大將兼察○承旨李勉兢啓言兼察壯勇大將鄭民始兼察禁衛大將申大顯兼察總戎使李邦一兼察右邊捕盜大將柳孝源請幷牌招聽傳敎從之
정조 22년 · 강
命壯勇大將禁衛大將總戎使捕盜大將姑勿出代
정조 22년 · 강
命幸行時留都大臣初嚴前先詣留陣待大將入來還住信地留陣依梨峴屛門作路時例爲之
정조 22년 · 목
領敦寧金履素啓言幸行時出官前一日申時例當結陣而留都留陣之同時擧行恐有掣礙之端故敢達矣敎以留都所申時結陣卿則在留都所出宮初嚴前先詣留陣兩營軍都領所待大將入來卿則還住信地又啓言幸行時旣承留都之命又伏奉出還宮時留陣大將江頭陪扈往還間代領之命而各有領率處所稍異事勢不無難便故敢達矣敎以依梨峴屛門作路時例爲之已有知委依此爲之而其間別將一員以秩高者作窠差代權領軍官
정조 22년 · 강
重推吏曹判書沈煥之
정조 22년 · 목
敎曰重臣旣以奏事陞殿則自求同入於現告處義太過吏曹判書沈煥之從重推考
정조 22년 · 강
飭各邑上納愆期及木品麤劣之弊
정조 22년 · 목
戶曹判書金華鎭啓言外邑上納俱有定限而近來率多稽忽每致愆期各該道臣若能申明考還之法則可無中間稽滯之弊至於木品之麤劣前後申飭何如而終無實效今年則或有上納過限升尺麤短之事自臣曺依事目草記論勘之意請申飭諸道從之
정조 22년 · 강
命幸行告事由朔祭祝文中措辭添入
정조 22년 · 목
禮曹判書李時秀啓言今番幸行時宗廟景慕宮先告事由二月初一日朔祭兼行事命下矣祝文中措辭添入之意請分付藝文館從之
정조 22년 · 강
景慕宮春享命以中旬內擇日
정조 22년 · 목
禮曹判書李時秀啓言來二月初九日景慕宮春享大祭親祭旣有成命矣齋戒單子卽當修正以入而散齋日子在於幸行還宮前有不敢循例修入故敢達矣敎以當別下傳敎矣○敎曰大享不卜載於禮經爲所重處行禮以致大享齋日之相値則退以中旬者於廟享猶當然況宮享乎景慕宮春享大祭以中旬內擇日事令該曹知悉
정조 22년 · 강
命訓鍊都正之三軍門中軍勿拘兼帶推兵曹判書李祖源
정조 22년 · 목
知訓鍊李敬懋啓言訓鍊院節目中能麼兒堂上依通編所載新舊條論三營中軍例兼本院實都正一體兼差以爲輪回考講事啓下而都正之不兼三營中軍中一窠之時絕無而僅有當初論定時臣等之意以爲該堂之或三或四宜隨中軍之兼與不兼而加減而已矣訓鍊都正申大謙以兼帶訓局中軍之故拘於該堂疊兼之制改差中軍之意兵判筵奏蒙允本局中軍已爲出代而第伏念都心自是首亞將之實職使不得兼帶則揆以官制恐似掣礙請自今以後都正兼中軍之時則能麼兒堂上以三員施行從之敎以當初兵判所奏難免不審推考
정조 22년 · 강
命開城經歷與敎授分檢分太常分掌苑署
정조 22년 · 목
開城留守黃昇源啓言本府分奉常之設置已久每年西耤田所納粢盛穀外各邑所納果品皆奉藏于分寺齊厚兩陵本府社稷文廟各祭享祭需自分寺封進則體貌自別而旣無監守之官員只以庫任兼管故事面苟簡今若別設奉常分官二員爲經歷敎授例兼之銜使之恪勤奉職則台女有規制典守自當謹嚴而事係官制請令廟堂稟處敎以經歷與敎授分檢分太常分掌苑署之事
정조 22년 · 강
飭兩南堤堰抄出飢民給糧修築
정조 22년 · 목
堤堰堂上李書九啓言堤堰修築勸農之要務而近日守令全不致力流來案付之處漸入奸民之冒耕遂作吏鄕之隱結雖以湖南右沿言之如金堤萬頃等邑數百里平野卽是自古灌漑蒙利之地而比年以來到處陂塘日就堙淤少遇旱乾輒判歉荒實有乖於務本備豫之義朱子嘗因浙東之飢力請募飢民興水利目今兩南賑事方始稍待春和抄出丁壯飢口勿拘恒式優給口糧又以附近田主另付還案量給別巡凡境內堤堰之可以修築者使各其守宰躬自董飭次第疏濬而飢民役糧賑簿磨勘時許令一體會減則飢氓之資活農民之有賴一擧而兩得以此意另飭兩南道臣修築庫數會減穀數幷爲修成册報本司以考勤慢似好矣從之
정조 22년 · 강
掌令鄭最成陳勉從之
정조 22년 · 목
最成啓言聖王之治法具載春秋而春秋之大義懲討爲先惟我聖上後夫子而亦一夫子乃於筆削之編益闡發揮之功校訂傳註刪繁就簡經旨由是而益明大義因此而愈彰而空文取法莫若實政之做去春秋之所嚴者懲討而今日之懲討行乎否乎春秋之所闡者義理而今日之義理明乎否乎明義錄一書是亦我東之陽秋而是書之出今已二十餘年亂逆迄未盡討彝倫尙未大闡狃習漬染禍源轉滋義理漸晦人心益陷如是而尙可懼亂賊乎亦能做一治乎宋臣胡安國撰進春秋傳而其意蓋深矣而我殿下表章是經亦有聖意存焉臣請法春秋之法而闡明義之義亟擧懲討以嚴王章從之又所懷王者之瑞豐年爲上而天心之降康亦由君德之召致我聖上二紀光臨一念願豐伏覩元朝頒下之綸音誕示祝豐之至意繼之以田畯保介之責爲吏者孰不奉承爲民者孰敢惰遊哉然而修稼器卽田土猶是董飭之常政耳若夫處誠對越孚格上穹風雨時而陰陽和年穀登而民物阜惟在殿下方寸之天耳苟於一政令一慮念之間或不上協於天心反致下拂於人情則休徵曷以時若歲功何由用成乎顧今新元茂對之政不專在於勸飭農功而已伏願益勉聖心仰答天休以爲目下致豊之本焉敎以當留意矣
정조 22년 · 강
持平尹㴠陳元子敎養之方賜批
정조 22년 · 목
㴠啓言我元子宮方當就傅早敎之方先入爲主培養之道濡染爲大自服食言動以至凡百事爲莫不視殿下爲法殿下於此政宜益勉自修之工克臻至善之誠使所見所聞無一不出於正然後可以爲貽燕之道而顧今聖志未徯治化未隆仁恕寬容或近於姑息憂勤惕勵或涉於叢脞好惡旣定而用捨猶有相混義理已明而奸細尙多旁伺以至民俗澆漓朝象骩骳其爲聖政之累不但一二而已苟使元子宮視此而爲常度之當然則豈不有欠於哲命之貽乎伏願繼自今凡於動靜隱見之際政令施爲之間克祛所以爲累於聖政者一以至善爲準俾作敎養元子之本領基址焉敎以言甚好當體念矣
정조 22년 · 강
持平尹㴠請澄本源勵廉隅嚴籍法幷從之
정조 22년 · 목
㴠啓言從古人臣之進言於君者莫不以澄治本源爲第一等事人主苟於端本出治之地若不先祛一箇私字則根本不立而敎化不行所謂私者豈必聲色貨利之謂哉一念之不得其正一事之或有所偏則已不合於天理之公而流入於私殿下於典學之工未嘗不用力於治心克己之方而但於恩愛過處或不無偏係之私懲討之義每歸屈法釁孼之蹤亦編朝籍旣往之事尙切驚心方來之戒尤宜猛省請益加省察之工天理則必充其量私意則必祛其根使此心粹然一出於正而爲萬化之本焉從之又啓言廉恥名節卽所以培植士風維持國脈而近日士夫弁髦此箇道理世無輕爵祿之人朝多患得失之輩勢塗名場惟恐或後曲謹小廉亦自不修甚至筵駁袖彈看作尋常公車白簡已塗耳目而留中不下則佯若不知古人所謂笑罵從他好官我自爲之者也又況十數年來民志不壹異言橫騖依爲營苟之從不識義理之爲何物名檢之爲何事而東西鑽刺左右顧望潛售龍斷之術者又從以闖乎其間此則其宅心之鄙賤反不如索性者之堅守一轍也臣於再昨冬猥陳張四維之說特蒙允兪而式至于今人志益渝此果習俗已痼莫可救起而然歟古人云君上不言命聖人不言時誠以挽回世道係乎人君之造化故耳請更加聖慮弊勸廉防俾有於變之效焉從之又啓言版籍有國之大政蓋古之圖籍之法每戶先錄人丁次錄田產丁以徵徭產以定役故凡係賦役無不均平者此也我國籍法本多疏略而及至近年民僞日滋締結里任圖避軍役者率多有戶而無籍若其戶口減縮則輒作虛戶以充實數且如昔日百家之村今餘十家而猶徵百家之徭舊時十戶之里今或百戶而只應十戶之役大抵今之民弊有三不均焉軍政也糶䨀也戶役也而要其歸則莫不受病於籍法之紊亂朝家自昨年雖有別般申飭而臣聞邑倅之奉行者不過委之里任實無査櫛整飭之效請更加嚴飭於各邑倅宰躬親摘奸先整版籍仍以按籍分排俾祛三不均之弊焉從之
정조 22년 · 강
飭各道監兵水營自營辦立之還穀付之邑倅句管出納湖南各邑營主人還穀名色嚴加禁斷
정조 22년 · 목
持平尹㴠啓言還穀之弊爲生民切骨之冤而有急速矯革者各道監兵水營有自營辦立之還穀而其數夥然斂散之節一委營裨營校取其耗以爲渠輩利己之資率皆自渠主管而邑倅則初不干涉於是而濫捧之弊耗縮之患視他穀尤甚而民生偏受其害若使此穀不係於裨將而付之邑倅句管出納一依元還之例則庶無稱冤之端請令廟堂行會各道巡營及兵水營以此嚴飭施行從之又啓言營主人還穀之稱他道則無之而惟湖南有焉蓋管下諸邑官隸之往來於營門者率皆取食於營下主人而每歲各其邑出給還穀以償其費則營主人作錢而去留其剩餘若干錢分給民間而及秋則以穀收之無異於立本而其弊尤有甚焉請令湖南道臣各別嚴禁從之
정조 22년 · 강
持平尹㴠請推畿伯李在學不許
정조 22년 · 목
㴠啓言獄訟者王政之所宜審愼而不可有一毫偏私者也雖以昨年具家山訟事言之具宅遠私掘之罪固有當律而具義元平土壓葬於傍祖山之說發於訟庭登諸文報而及其行査論啓也只勘私掘之罪不擧壓葬之由事實掩而不章聽斷偏而不公公議拂鬱物情不服請京畿監司李在學從重推考使地方官更加明卞俾訟理平而査體嚴焉敎以伊時因更煩之近於未安置之者畿伯別無問備之端矣
정조 22년 · 강
命咸悅縣監金濟萬先罷後拿陽智縣監申夔相刊去仕版
정조 22년 · 목
持平尹㴠啓言咸悅縣監金濟萬居官不法已難枚擧而今以稅米一事言之本縣聖堂倉例捧七邑稅大同而昨春捧上時稱以精捧篩米黜退米價由是登踴而每石以五兩六錢勒捧於民仍作肥己之資稅米則以還米及所嘗私貿者換納彌縫闔境呼冤傳說浪籍請咸悅縣監金濟萬爲先罷黜令王府拿問重勘從之又啓言陽智縣監申夔相人器憒劣見識卑下適有邑民獲銀之說訛傳至及於官府則捉囚其民人使之輸納所得之銀牢囚施杖以致其民之子訴冤于巡營而自巡營發關詰責則乃以將欲屬公輸納度支之說章皇爲辭登諸報牒其爲聽聞之掩鼻姑不可論貽辱佩符之列誠莫甚焉請陽智縣監申夔相施以刊去仕版從之敎以守令有闕之代令該曹口傳差出當日下送
정조 22년 · 강
大司諫李尙度陳勉從之
정조 22년 · 목
尙度啓言殿下以堯舜之姿篤周孔之學朝夕進修之工固非一二淺說所可仰勉而第念聖人之學必貴乎中節殿下寬仁之過而忽懲討之義則有欠於扶陽抑陰之謨勤勵之過而失保嗇之方則實違於君逸臣勞之範請益懋聖工克體思傳發皆中節之訓焉從之
정조 22년 · 강
大司諫李尙度請博選元子僚屬賜批
정조 22년 · 목
尙度所懷元子宮睿齡漸長昨年以來出就外傳逐日開講而尙未行入學之禮故接賢尙限員太少而時太闊今若博選端良之士略備僚屬更日直宿晝講夜對恒侍書筵則雖在入學之前揆以典禮無所不可臣謂下詢大臣禮官選置賢僚以裨睿學宜矣敎以所奏好矣當留意
정조 22년 · 강
大司諫李尙度請以春秋義試士於監試初試從之
정조 22년 · 목
尙度所懷春秋一書聖人經世之大法列聖朝尊尙是經式年會試則竝考春秋講監試終場則亦出春秋義故士皆致力先輩名碩亦多明於春秋以成其治平輔弼之功者乃自百餘年來講與製俱廢春秋爲士者荒廢是經初不展看聖人親筆只有易翼與春秋而久爲束閣之資惟我殿下表章遺經纂成新本經傳則立綱分目圖註則起例擧要大聖人筆削之蹟於是復明朱夫子綱目之書到此益光第念凡人之性苟無勸課之政必有廢抛之患若不試之科擧則士之得新書者必將但看其傳而決無致力經文之理矣講經則七書之上勢難更添而至於監試終場之間出春秋義別無更張之弊而自有講習之效矣尊君父討亂賊闢邪說正人心乃是春秋之宗旨而皆爲當今之切務士若講習於是而得以領會此箇道理則豈不有補於世敎哉臣謂宜自後次監試初試間出春秋義使新編之經爲家講戶習之書而得有需世之實焉從之
정조 22년 · 강
司諫柳畊請禁科場早呈之習爵秩濫觴之弊從之
정조 22년 · 목
畊啓言我朝取人專以科目而式年大比尤重於諸科而近日科場之弊莫甚於式年速構早呈便成難醫之疾場屋之紛拏士習之浮薄不一其端最是文體之關於治敎何如而先人呈券以冀僥倖故草草構出忙忙來呈語無漸次篇不圓全非但文體之不成有非晠世之希音我聖上特下定時之法以爲丕變之方文體則取其舒緩筆法則求其典實此誠振文風革科弊之一大關捩而主司之臣不能遵奉對揚時之早晩無常文之取捨各殊諸生眩於適從成典幾於廢閣今當會圍卜日試士不遠請申命攸司益修科條永爲遵守之地從之又啓言爵秩聖人所以御世用人之權衡也名器是重則官方尊而人以爲貴名器或輕則官方淆而人不知榮方今聖化郅隆世躋壽域家有胡耇之祝人多期頤之齡每以尊老之道輒下校年之資太平賁飾於斯盛矣且或値歉荒民有損財而補賑則式遵舊典必下空名之帖以賞之朝家德意至重且大而第念民情之奸僞日甚因是而或有冒年而受職罔功而沾賞年非七旬而已帶僉樞之銜家有十包而便得郞廳之號至於外邑則十室之村金玉多居以是而謀免軍丁陵蔑等威又或有圖占實職之階濫蒙貤贈之典孫名不離於吏籍而祖職貝該司佐貳也子役尙係於奴案而母號則貞淑夫人也名器之猥雜莫此爲甚誠自今高年應施之資歉歲當行之賞外一切禁斷以杜濫觴之弊從之
정조 22년 · 강
獻納朴吉源請開言路從之
정조 22년 · 목
吉源啓言言路閉塞莫近日若也居臺閣者以諱言爲妙計任言責者以含默爲能事此固群下不忠之罪而苟殿下克恢聽納導之使言則亦豈無敢言之人哉前後臺臣之疏或少涉於時諱則已呈而還給者有之或不槪於聖心則日久而賜批者有之彈駁之言疑以挾雜截直之論固或見斥故出入三司者惟以唯諾爲主未見謇諤之風遂至公議不行義理漸晦寧不大可寒心哉請深留聖意恢張言路俾公議行而義理明焉從之
정조 22년 · 강
獻納朴吉源請罷陞庠試不許
정조 22년 · 목
吉源啓言陞學之設蓋所以勸奬多士作成人才之方而近來俗習澆漓士趨敗壞泮庭庠試便成爭奪之場文體筆法務爲新奇之論左右圖瞩奔走躁競之習適足以壞人心術每一榜出物議譁然而主試者恬不爲愧爲士者晏然無恥今若因循舊套不思矯革則將至俗習漸壞士趨益渝不可救止而後已請革罷陞學以正士習不允
정조 22년 · 강
飭各鎭營戢盜
정조 22년 · 목
獻納朴吉源啓言戢盜之政卽歉歲之所不可忽者而近聞湖西道中有刃剚官吏劫奪公貨之變云湖西如此他道可知請申飭各道鎭營各別詗察從之敎以當該帥臣爲先越俸五等
정조 22년 · 강
重推咸鏡監司李鼎運
정조 22년 · 목
獻納朴吉源啓言營閫各有分掌體統自來嚴重除非軍務事則閫帥之不得直罷守宰載在法典而前南兵使曺允精之論罷北靑前府使申大尹也初不關由於監營間道馳啓者擧措極其妄率本事虛實姑捨是其昌法侵官之罪不可以廟堂之請罷而止且以道臣事言之一任劻勷之習不論擅恣之罪者極爲罷軟其何以鎭撫一路彈壓列邑乎請前南兵使曺允精爲先施以刊削之典該道臣李鼎運亦施譴罷之典敎以兵使則罷職足矣道臣則果有巽軟之失爲先從重推考
정조 22년 · 강
應敎李翊模陳矯俗養才之方賜批
정조 22년 · 목
翊模所懷以爲天下萬事必須堅凝而後成我東民俗本自柔善而喜動柔善則不能耐久喜動則好爲繹騷聞一政敎未論利害之究竟而先自疑難過一事功不問便否之何居而不肯樂趨推此言之爲民則不安土著爲兵則不堪敵愾爲農則不能力田讀書爲士則不勝其浮論居官任職則不勤於職事大扺無統紀之甚也上之人亦不得不隨而作輟以適其宜由今之道而無變今之俗則雖欲善治而胡可得也雖以年前關西戶布事言之幾成而旋罷是不過道臣動於浮議而然耳如是而甚事可做加髢之禁雖屬微事而當初若不可行行之旣久乃見其效袪奢而省費此則持之不變之驗也易曰聖人久於其道而天下化成臣敢以堅凝二字爲矯俗之方伏願留神焉敎以爾言甚好當留意矣又所懷我殿下敬天法祖恤民勤政此誠帝王之盛節千一之嘉會而顧無以承佐對揚人才眇然常若有中朝之歎夫才未嘗儲養而猝然求之用之各得其當無是理也且才不借於異代而畢竟用當世之才而已則無寧及今而講其儲養之術猶未晚也才有大小偏全大者全者固未易議到而至於小者亦不專一則不成也不諳練則不熟也工必十分用力而後通事必十分經歷而後知方今所患患無解事人耳舜命九官人各一官而今也則周流而無不可漢立五經博士人專一經而今也則盡通而無所礙若然則官之多曠學之不精固也學之不精也故不得發一議於軍國之事官之多曠也故未免委百事於胥吏之手此甚可歎也然而今若限之以九官之法律之以專門之學則古今異制誠亦膠固而難通得其意而善用則蘇軾之策久任大司農京兆尹之說是也湖學之制各治經義治事兵民水利之說是也要使學者皆爲有用之學任者皆爲有用之才而功令中策問所以試士之抱負也另飭掌試之臣其所發難招問務爲講究於實用如漢之南北軍制鹽鐵議耿壽昌常平倉董仲舒限田趙過代田及唐之府兵租庸調兩稅法及我國之五衛量田糶䨀沿革源委得失便否如此等事發爲題目而問之苟有可觀倣賢良之制策之再三必得其實如此則士必專工於有用之學而眞才出矣且爲吏者不可不習於律令而漢之人才率由是進而其優者以經術潤餙吏事出而爲良二千石入而爲賢公卿此曷可少哉唐虞之法亦不過曰敷奏以言明試以功雖以蕭望之之經術亦必待歷試於民事臣故曰才必專一而後成事必諳練而後熟此亦養才之一端也伏願留神焉從之
정조 22년 · 목
承旨蔡弘遠啓言三司奏事自有次序而應敎李翊模經先進伏於諫臺未畢啓之前請推考從之
정조 22년 · 강
以韓晚裕爲承旨前望也
정조 22년 · 강
命假注書呂東植拿處注書洪奭周事過後拿處
정조 22년 · 목
承旨李肇源啓言今日筵席坐次排設旣多錯雜鋪陳待令亦甚苟簡進排之貢人自本院査出嚴治而當該排設司鑰請令攸司科治從之
정조 22년 · 강
以洪益烈爲醴泉郡守徐在修爲陽智縣監李寅采爲咸悅縣監竝口傳也
정조 22년 · 목
乘輿入永淸門還內
정조 22년 · 강
召見禮曹判書李時秀京畿監司李在學于便殿
정조 22년 · 강
命大臣卿宰請對姑勿爲之以待下敎
정조 22년 · 목
敎曰今聞禮判言大臣明日率卿宰請對云而今日大臣禮堂擧條批答有勉回慈心後當下敎之筵敎姑待下敎於承宣之意大臣知悉
정조 22년 · 강
命以來二月初一日詣摛文院二更初展拜眞殿後出宮至鷺梁待曉進發
정조 22년 · 목
禮曹判書李時秀啓言今番行幸吉日以來二月初二日啓下而日官則以爲初一日尤爲大吉而國忌相値不得擇入云出宮吉時以初二日子初擇入似好矣敎以先朝展謁獻陵時先詣昌德宮展拜眞殿後出宮今番亦欲依故事爲之兼寓伊夜出宿致齋之意若此則時刻自當差早矣時秀曰然則出宮時刻以何時推擇乎敎以申時後由萬寧門留摛文院二更初展拜眞殿出宮至鷺梁留住待曉進發詣陵所以此知悉
정조 22년 · 강
命雲觀官員罪汰者隨其解宥收用三曆官諏吉官罪名付之吏曹三醫司歲抄秩待敍用亦爲還屬
정조 22년 · 목
觀象監提調李時秀啓言三曆官諏吉官有窠則例以修述官修選官取才陞付故或以罪汰者無論輕重永無復屬之路雖以諏吉廳言之卽今只有池景喆李廷馥二人凡諸擧行每多苟簡此後則除非重罪刊汰者外以曾經隨闕塡差似好矣敎以雖大於此之官職敍用則甄用況雜職乎何論罪之輕重此後隨其罪名之解宥隨卽收用而三曆官諏吉官罪名付之吏曹三醫司歲抄秩待敍用亦爲隨卽還屬
정조 22년 · 강
有政吏曹判書金載瓚參判李敬一進
정조 22년 · 목
以徐龍輔爲大司憲權欕爲刑曹判書李聖圭爲工曹判書沈煥之爲內醫提調
정조 22년 · 강
命仁同府弊瘼釐正依備局草記施行架山城餉特許該倅所請該府別作階梯履歷窠推判義禁閔鍾顯
정조 22년 · 목
備局啓言頃因仁同府使崔獻重疏陳邑弊諸條令道臣狀聞稟處之意覆啓行會矣卽見慶尙監司李亨元狀啓則以爲辛丑以後該府還弊仍成積逋所謂吏逋民反若非指徵無處俱是至窮殘之類除却已捧條一千十四石則餘數爲九千六百三十石零限以七年每年定以一千三百七十六石零準數徵捧雖當停減之年切勿混入架山城餉事天生旣無應變之卒則穀物之移置自歸有餉無卒令年該府餉還姑爲捧留平倉恭俟處分民役庫之爲弊無邑不然該府最甚以其應下較諸元數果有不數之患輒就倉儲而推貸加分矯弊則非自下所敢仰請指徵無處條一千一百二十九石民庫虛逋條一千九百八十七石零幷論於限年分捧之中刪煩存緊量入爲出四孟朔磨勘於臣營他餘列邑亦爲一例釐正計料統營移轉穀該府與他邑被災最甚處今春移轉竝爲停寢外此沿邑各從耗條略略排劃軍布結錢之難捧尤甚民情宜無異同精抄貧窮限麥秋停退而歲前各衙門軍布爲先從實停退其餘歲後月當待抄飢出場詳察許停計料反逋年條守令及虛戶磨勘前式守令姓名現告成册上送義禁府而旣有嚴勘之廟堂覆啓不敢更爲仰稟軍政相準田案査陳一依定式無或怠慢之意先自仁同爰及各邑期有實效竝請令廟堂稟處該府各年反逋監色自臣營從重勘處爲辭矣反逋穀限年分捧事該倅則請限十年道臣則請限七年差進差退不足較挈而所可憂者自有限年之法以後以此爲請凡幾邑矣視以應行之例作爲倖逭之地臣於向來一守令事請以旣自該倅現發宜令該倅收殺者此也今不必限以七年十年徒費紙上之空言該倅若未收殺則該倅當被本律後倅又未收殺則前後倅竝被本律道臣之責惟在於按察其收殺與不收殺請勘于朝而已何敢以限年之說循例爲請乎以此意分付架山城餉移捧於天生山城事非但架山設施之緊重天生山城便一空城以該邑穀簿之如彼虛擁獨能保其山城之完實乎仍舊置之爲宜民庫虛逋事一依上項反逋例收殺之外別無他道每年捧用實數之四孟朔磨勘巡營之說恐未及深思關西關東道各異宜勘營之法一行民庫之弊必倍決難輕議而道臣旣以會同釐正爲辭姑觀其擧行之如何而稟處統營移轉事旣已分排依此施行軍布結錢事歲前所納之軍布雖已量停春後當退之錢布另飭冤濫軍政籍法事別無可以更爲稟處最是田政一事大關民生休戚而前此道啓期以殫竭請任其便宜責其成效敎以竝依草記施行而南倉城餉之爲仁民痼弊聞之熟矣大扺南倉之設置架山法意非不知也緩急之得力姑無論目下之厲民誠切矜北漢比之架山輕重何如而爲畿邑之民猶且闊狹況爲弊爲瘼之架山乎天生山城制置之凡百雖曰不及架山而迨此仁同之民垂枯欲蘇之千載一時若無別般矯捄之擧則該倅何必特遣厥疏何必樂聞乎爲先依該倅所報施行而來頭設或有弊從後變通亦無不可以此分付道臣城餉如是下敎則如民庫之自下可以容旋者萬一藉手於倉穀犯手於民役仁之一府大小民人謂朝廷欺渠輩矣寧忍爲是乎今日卽歲首朝參也侵朝臨門至于今夜下三鼓酬應不徹而有益於民生之事迄無充然于中者逖矣蚩蚩至愚而神則吾心之不充然卽民情之不充然豈不怵然處乎竝與逋穀收殺一節從長指一救弊更勿以仁民之弊瘼入於紸纊之邊來頭致察或有歇後當該道臣則將勘之罪外施以仁府付處之典以此嚴飭逋穀之鬼錄數旣零星令該府使收聚斷爛之簿用馮驩故事爲可此倅豈可長在乎該倅窠別作階梯履歷之歧然後人羡其官官自得人此則更與左相及曾經銓堂人相議草記時倅之治績自有聞知者益加慥慥無負特補之意事亦令道臣嚴飭又敎曰此亦民事也仁同府使現告該府尙無草記該府判堂推考使之卽爲草記
정조 22년 · 강
飭統制使尹得逵尤甚諸邑所在本營移轉穀切勿犯手
정조 22년 · 목
備局啓言頃因仁同府使崔獻重上疏本府明春船運統穀代錢外此尤甚邑亦爲便宜從事之意覆啓行會矣卽見統制使尹得逵狀啓則以爲本營處於濱海不農之地五千戶募集之民專仰公廩故雖在歉荒之歲必以穀給料作錢代納恐難擬議且本營穀所在處爲十六邑而穀總爲二萬石以嶺沿素不敷之元穀捨此而欲專括於之次稍實處則所輸之邑亦將加其數而添其弊以此以彼終欠長策就其中尤甚淸河玄風昌寧靈山興海仁同等邑明春移轉姑爲停寢外此各邑不拘常例只從新耗而略略排劃則多不過二百包少亦止六七十石便宜從事之方無出於此爲辭矣每年代錢以納之爲難已爲論列於該倅上疏稟處時而最尤甚諸邑之今春移轉商議道臣姑爲停寢云災民目下之益實爲不少而因此添劃之各邑若不別般嚴飭其誅求濫捧之弊於輸納之除則雖若干包之比前加納其爲移疾亦云非細且稍實之次之邑不過强分名色其實則均是災邑請以此意另飭帥臣敎以爲民之事何拘些少難處乎該帥之狀請極爲駭然若使約已奉公則仰哺之營㡳民戶何患不接濟乎更令道帥臣相議從便覓代接濟尤甚諸邑使之切勿犯手無或現發於來頭按廉之行
정조 22년 · 강
命漢學文臣殿講以來孟朔更稟
정조 22년 · 목
政院以來十六日殿講日次入稟有是命
정조 22년 · 강
賑廳以過時未婚人婚需助給啓
정조 22년 · 목
該廳啓言各部字內未婚二十六人依前例各木二匹錢五兩合本一同二匹錢一百三十兩分給
정조 22년 · 강
景慕宮春享以來二月十八日擇吉
정조 22년 · 강
召見咸興府奉命前承旨李益運于便殿
정조 22년 · 목
益運咸興讀書堂馳馬臺御製碑文陪奉後入來也○予曰碑文印本向已親受而大扺今番役事其果善成耶益運曰日氣甚好果爲善成矣予曰順成萬萬欣幸矣予曰豐沛樓新建者果何如耶益運曰間架則與前無加而制度則猶勝矣予曰歸州寺僧帖加成送者見之耶益運曰中路見之矣蓋歸州所重無異釋王寺僧徒甚少募入亦多有弊矣予曰年事則何如益運曰昨年甚豐登而今年又多豐登之兆矣
정조 22년 · 강
命永興所在土鹽劃屬濬源殿所用和水鐵盆之代
정조 22년 · 목
行護軍李益運啓言濬源殿所用和水鹽本有鐵鹽盆三坐殿司所用亦有鐵鹽盆五坐而近來鐵盆絕無之故自該府收聚四石鹽於各土盆送于殿司以爲和水之用事體苟簡分付均廳以永興所在土鹽劃屬鐵盆之代似好矣從之
정조 22년 · 강
命交濟倉久置穀依散在穀例糶糴便否令廟堂稟處
정조 22년 · 목
行護軍李益運啓言北道交濟穀有久置穀散在穀兩名色散在穀卽皮穀而捧留各倉久置穀則米穀而必糴于交濟倉此是設置定式而始則原穀不多別無民弊矣今則耗上生耗其數夥然每當糶糴之時山民轉輸之節實爲苦瘼久置穀亦依散在穀例山社則糶糴于各其外倉實合保民之政請下詢廟堂處之敎以令廟堂稟處
정조 22년 · 강
遞大司憲徐龍輔
정조 22년 · 목
敎曰臺銜雖不可輕遞謁陵事務關重定例堂上徐龍輔本職都憲許遞令該曹口傳付軍職
정조 22년 · 강
命幸行時以訓局餘軍加一哨出用只於陵所經宿時環衛還宮時解嚴
정조 22년 · 목
定例堂上李時秀啓言今番陵幸時隨駕軍減數磨鍊故陵所經宿時布帳環衛相距太闊事甚未安不可不加數排立以該地方廣州府束伍軍限十哨磨鍊等待之意分付廣州留守處臨時出用節次令政院稟旨擧行恐宜矣敎以然則訓局餘軍加一哨出用只於經宿時環衛還宮時卽爲解嚴
정조 22년 · 강
以林漢浩果川御史徐有聞廣州御史李勉昇華城御史呂駿永龍仁御史差下仍命待開門牌招
정조 22년 · 목
敎曰今此謁陵卽三十一年後再行也治道之節其外用民力處若使一夫一丁受弊一吏一隸作弊則百姓之欣欣相告反當疾首蹙頞言念及此耿耿不置且況先朝駕幸時軫恤民隱詢諮民瘼卽所仰覩而仰聆者今若一毫泛忽自下致察不及於昔年擧動之時則是豈仰體而仰述之道乎廣州治道本自爲弊龍仁擧行係是初當若無別般束濕難保其果能無弊爲先自園幸定例所嚴飭畿伯華留廣留等處如是申諭之後一有犯科地方官差使員及別定差使員兩人等當以師律從事道臣留守亦當施以違令之律摘奸宣傳官則先已發送而副校理林漢浩果川御史校理徐有聞廣州御史副司果李勉昇華城御史兵曹正郞呂駿永龍仁御史差下待開門牌招來待筵退後使之辭朝本陵事體至爲自別今番擧行尤當十分肅敬自設布帳設虎網時無敢喧譁亦以此意嚴飭寢郞
정조 22년 · 강
命畿伯李在學切勿引義
정조 22년 · 목
敎曰昨日臺臣之言卽不過驟聞傳說未諳本事之致其時因其猥屑更勿行査有筵敎則畿伯之以此引義萬萬過當聞欲上疏辭職畿伯疏若到院勿爲捧入事該房知悉
정조 22년 · 강
遞承旨李肇源以金勉柱代之前望也
정조 22년 · 목
肇源以病親往護陳疏出往也
정조 22년 · 강
以李集斗爲副總管前望也
정조 22년 · 강
命南部都事李源明拿處
정조 22년 · 목
漢城府啓言今年歲首加資老人抄啓時南部居前同知李時傑資是嘉義而該部誤以嘉善報來更有此嘉義下批原別單改付標以入而該部擧行駭然請當該部官令該府拿問處之允之
정조 22년 · 강
義禁府以興陽縣定配罪人韓師鎭更定配所於薪智島啓
정조 22년 · 강
放河東府充軍罪人洪亮猷
정조 22년 · 목
因該道徒流案放字書下
정조 22년 · 강
命時囚呂東植洪奭周李源明分揀申大尹勘放
정조 22년 · 목
義禁府啓言假注書呂東植原情以爲愚騃迷鈍筵席周旋全昧敬謹擧措顚錯非止一再恭俟重勘云泛稱遲晚請刑推得情注書洪奭周口招以爲愚騃顚錯莫重殿座不能申飭院隸呼望擧行之節不成貌樣侍立班次亦爲失次伊後入侍未卽待令及其擧條書入全昧格例大臣擧條臺諫啓辭或當書一張而各張書之下諭啓辭當書於新啓下端而書之前啓下端入啓文字屢次錯誤萬萬惶懍求死不得云矣有捧口招以入之命請上裁竝敎以今番參酌分揀放送○該府以南部都事李源明囚單啓敎以分揀放送○該府以北靑前府使申大尹照律杖一百收贖告身盡行追奪啓敎以功減一等
정조 22년 · 강
命仁同府犯科前倅閔百恒等拿處時倅勿論尋命百恒等議處孫克福公罪勘放李漢籌姑放
정조 22년 · 목
義禁府啓言頃因備邊司啓辭仁同府民役庫加下先貸與民反吏逋前後犯科守令令該道査出現告仍令該府照法嚴勘虛戶磨勘前式守令問名拿處事命下而指名現告之意行會本道矣卽接慶尙監司李亨元牒報則民役庫先貸加下民反吏逋犯科當該前府使李漢籌南有寬尹衡東孫克福民役庫加下犯科當該時府使崔獻重民反吏逋犯科當該前府使任希雨閔百恒李㙦民役庫先貸加下民反吏逋虛戶磨勘犯科當該前府使崔孝達等指名以來矣李漢籌南有寬孫克福閔百恒崔孝達等今方待命幷拿囚而尹衡東下去廣州地崔獻重時在任所幷拿來任希雨李㙦已爲物故請勿論允之敎以時倅勿論○該府啓言仁同前府使閔百恒原情以爲壬寅年到任後反閱倉穀則流來吏逋民反各穀爲一千三百石零故擬欲竭力收殺矣連値壬癸兩年歉荒果未能嚴督收捧云李漢籌原情以爲乙巳赴任後査櫛逋欠乃爲五千餘石卽地報營盡爲收殺矣今此査啓中未捧之數至於九百餘石之多雖未知其間委折而莫非不察之罪倉貸未報事則初無貸下於民庫而其前次次貸下爲二百餘石如非收斂於民間則無以充報而至於斂民實爲難便故不得充數云南有寬原情以爲己酉年待罪本邑親執倉簿先覈穀數則流來舊逋至於二千石之多而指徵無處殆居其半己酉庚戍兩年徵捧僅爲一千三百餘石旋以營將徑遞本任故舊逋之未了果爲一千一百四十石且於民役庫之未報則本邑大小公下專靠於民斂而其所收捧之時幷錄於原還或値歉歲則不得準捧通一年公用之數自致加下云孫克福原情以爲癸丑待罪仁同府流來逋還所當準捧而壬子癸丑飢饉荐至至於甲寅歲前爲始經紀設賑自朝家有新舊還停退之命兩年未捧之數至於一千六百九十石零至於民役庫加下事則該庫一年收捧不能當一年公下故倉儲貸下已成邑例故不得已貸下云崔孝達原情以爲乙卯赴任吏逋民反事當準捧而大歉之餘民力已竭於新還幷督舊還其勢末由未捧至於一千七百石零民役庫不足之數貸用還穀已成邑例兩年加貸爲二百餘石虛戶事帳籍之收單在於前官甲寅秋而戶籍磨勘退限於乙卯秋故不料虛實有無以前官修正之件循例磨勘前後所犯實無所逃云閔百恒李漢籌南有寬孫克福崔孝達等泛稱遲晚所當請刑而曾經宣傳官請幷議處敎以今日內議處待判下仍爲照律其中李漢籌之收殺積逋容有將此補彼之端而孫克福之當甲寅歉荒者新還猶且因朝令不捧則奚暇及於其外乎比漢籌尤有可恕克福則公罪勘放漢籌姑放後問于該道如果不錯特爲勿論○該府以孫克福杖一百流三千里定配以公罪收贖放送啓敎以如有功議各減一等
정조 22년 · 강
召見果川御史林漢浩廣州御史徐有聞華城御史李勉昇龍仁御史呂駿永于便殿
정조 22년 · 목
敎曰納言新啓至有革罷陞試之請則其在禮使之道昨冬泮長宜使一伸廉隅行大司成李義弼許遞
정조 22년 · 강
罷掌令鄭最成持平尹㴠大司諫李尙度司諫柳耕獻納朴吉源職遞持平權應範正言趙萬元閔致載
정조 22년 · 목
最成等違牌例罷應範等在外致載未肅拜也
정조 22년 · 강
召見定例堂上鄭民始禮曹判書李時秀京畿監司李在學于便殿
정조 22년 · 강
命幸行時別隨駕將臣以御營大將李漢豐爲之
정조 22년 · 목
定例堂上鄭民始啓言幸行時當有別隨駕將臣而留陣留駐外只有御營大將一人亦爲留營及舟師大將矣在前留營則以中軍代領舟師則出宮時過渡涉後仍爲隨駕還宮時先詣擧行多有已例云今番亦依此擧行乎敎以今番依此爲之
정조 22년 · 강
遞刑曹判書權欕
정조 22년 · 목
定例堂上鄭民始啓言隨駕六曹長官中新除授刑曹判書權欕乃是耆社之臣故敢達矣敎以許遞
정조 22년 · 강
命幸行時初三日晝停處所遠于川以達義坪改磨鍊
정조 22년 · 목
京畿監司李在學啓言今此幸行自陵所詣龍仁縣時晝停所以遠于川啓下而更自臣營看審地形則達義坪道里均適比遠于川尤爲便當以此爲定實合事宜請令兵曹更爲磨鍊於軍令從之○承旨李勉兢啓言初三日晝停處所遠于川以達義坪更爲磨鍊矣請兵曹判書李祖源牌招軍令改付標以入從之
정조 22년 · 강
遞承旨金勉柱蔡弘遠以洪義榮韓光植代之尋命義榮勿施光植許遞以許晊朴載淳代之竝前望也
정조 22년 · 목
勉柱弘遠不爲仕進也○政院以義榮資是嘉義都承旨韓晚裕乃是嘉善座次有違格例何以爲之啓敎以承旨洪義榮前望落點勿施又以光植年限已過啓敎以許遞
정조 22년 · 강
吏曹判書沈煥之陳疏引義賜批許之
정조 22년 · 목
疏略曰昨日朝參隨大僚之後陞殿問候別無可稟之事則宜退立於庭中諸宰之列而却忘法例混登坐席及承聖敎提諭方覺失儀仍尋本班恭俟譴何矣聖度特加包㴠命拔臣名於現告論罷之中初無可奏之事而袞袞幷登於文陛之上臣與坐罷之諸宰何有差等於其間哉伏乞還勘臣罪批以與共其退卿有所執雖非是也亦欲體諒本職許遞
정조 22년 · 강
以李貞運爲掌令權晙爲持平竝前望也
정조 22년 · 강
敍朝參日罷職卿宰及卿宰侍從罷削人
정조 22년 · 목
敎曰飭己施其中領軍將任亦不可不趁卽收敍朝參日罷職卿宰敍用將任則竝仍任又敎曰幸行當前卿宰侍從堂上堂下罷削人員竝收用○前上護軍金持默內局提調趙宗鉉判書趙尙鎭趙鎭寬大護軍趙心泰前承旨徐邁修護軍徐有大提學李秉鼎府使李太亨掌令李泰賢正言閔命爀蔡祉永縣監尹愭竝敍用
정조 22년 · 강
命壯勇大將金持默禁衛大將徐有大總戎使趙心泰牌招命召虎符密符大將牌傳令牌傳授而兼察換佩亦依前爲之訓鍊大將李敬懋亦爲牌招命召換佩總戎使諭書仍授
정조 22년 · 목
承旨李勉兢啓言壯勇大將金持默禁衛大將徐有大總戎使趙心泰右邊捕盜大將趙心泰仍任事命下矣請竝牌招命召虎符密符大將牌傳令牌傳授而其中兼察將臣換佩及代領兼察依前下敎使之聽傳敎兼察禁衛大將李敬懋一體牌招命召換佩從之又啓言總戎使敎諭書所當更爲啓下而與新除授有異在前如此之時有仍授之例今番則何以爲之乎從之
정조 22년 · 목
貞運以經亞憲引避依啓
정조 22년 · 강
府啓中京畿監司李在學推考事停啓持平權晙
정조 22년 · 강
飭吏曹判書薦望及北兵使議薦卽爲擧行
정조 22년 · 목
吏曹參判李敬一參議魚用謙違召政院例捧傳旨敎以參議只推與參判更卽牌招開政判堂有闕之代卽爲受薦以來北兵使薦望之尙不爲之有關國體況吏判重任不可暫曠大臣旣不宣言則予亦豈欲索喩而累朔相持出場無期寧有如許事理乎大臣雖不言之予豈不諒乎大臣之鄭重深爲大臣慨惜設令不當薦而薦以速人言付之勤攻不必較計且況十不近百不當不足深引之事乎此意令問政銓官傳于左相北兵使議薦亦令卽時爲之今日政下批事招致備郞傳之○敎曰今聞政官回奏之言左相事慨然此非若此之事而致煩酬應何也近日酬應之極煩大臣必知之且況事體也格例也萬萬不當更令政官卽爲進去受薦以來
정조 22년 · 강
命明陵別檢李英發他司相換
정조 22년 · 목
禮曹以英發在外啓請改差敎以特敎受由豈可改差乎令該曹口傳相換
정조 22년 · 강
以李潤謙爲北兵使備薦也
정조 22년 · 강
有政吏曹參判李敬一參議魚用謙進
정조 22년 · 목
以閔鍾顯爲吏曹判書宋銓爲大司諫尹羽烈爲執義崔烜爲司諫姜文會爲掌令崔履亨爲持平金孝秀爲獻納金熙華李德鉉爲正言沈煥之爲右參贊韓用龜爲戶曹參判鄭大容爲大司成趙鎭寬爲刑曹判書徐邁修爲大司憲
정조 22년 · 강
慶尙監司李亨元以道內還餉及義僧番錢寺奴身貢停退數爻馳啓
정조 22년 · 목
該監司狀啓以爲道內還餉停退邑名穀數待畢糴修報備邊司之意前已馳啓而臣嚴飭守宰到㡳査櫛雖一邑之中一面之內各隨災形之淺深又抄民勢之緩急區別分數尤甚邑民戶則折半或三分一之次邑民戶則四分一或五分一竝令停退而若其足可辦納之類雖升合之穀切勿混停稍實邑則尤甚面里中至貧窮之民亦爲量宜磨鍊捧停實數今纔停當停退分排之各營邑驛鎭堡當捧各穀停退及實捧數爻修成册上送于備邊司稍實中順興巨濟咸陽居昌榮川豐基奉化知禮山淸丹城聞慶安義安奇沙斤昌樂知世玉浦永登助羅加背梁栗浦長木等邑驛鎭初無停退之區劃故成册中不爲擧論最尤甚邑義僧番錢及尤甚邑寺奴身貢從實停退後一體修成册上送于備邊司及各該寺而毋論僧番錢及寺奴貢自前從便擔當不爲分徵之邑如例收捧初不許停○新還餉捧停成册最尤甚邑秩淸河玄風昌寧靈山興海大丘松羅尤甚邑秩仁同河陽漆谷慶山密陽咸安機張熊川慈仁龍宮延日長鬐漆原加德薺浦安骨天城新門晴川龜山浦項之次邑秩慶州淸道禮安義城永川高靈固城咸昌晉州昆陽靑松梁山蔚山眞寶寧海盈德善山東萊金海昌原星州草溪軍威泗川尙州宜寧英陽比安南海左兵營右兵營左水營右水營虞候營省峴黃山召村自如唐浦蛇梁三千南村舊所非赤梁釜山多大西生包伊豆毛開雲西平彌助項平山晉州牧場蔚山牧場金烏禿用稍實邑秩開寧安東三嘉陜川義興金山新寧醴泉河東彥陽鎭海幽谷長水金泉已上當捧各穀一百十九萬九千八百八石二斗二升零內停退十五萬八百七十六石五斗九升零流來反逋一萬二千六百九十八石五斗七升零前已査啓實捧一百三萬六千二百三十三石五斗六升零○各邑義僧番錢寺奴身貢停退成册最尤甚邑義僧番錢停退淸河玄風昌寧興海大丘已上義僧五名半錢八十四兩三錢三分尤甚邑寺奴身貢停退玄風昌寧靈山興海大丘仁同漆谷咸安熊川慈仁龍宮長鬐漆原已上最尤甚貢奴三百三十二口全數停退錢六百五十二兩三分一停退錢三兩九錢六分尤甚貢奴四百七十一口折半停退錢四百七十兩四分一停退錢五錢之次貢奴停退錢五十六兩一錢
정조 22년 · 강
命全羅監司李得臣越俸三等
정조 22년 · 목
刑曹啓言順天府殺獄罪人許得中雲峯縣殺獄罪人僧先監獄事回啓判付內先監兄乙孫卽爲白放事判付矣依判付行會本道矣卽接回移則乙孫前已酌配於利城縣云矣當初錄啓跋辭乙孫酌配初不擧論故臣曺回啓始有參恕之請至蒙白放之命而今此道臣之不待判下徑先酌配大是失錯請該道臣從重推考乙孫卽爲放送事分付配所道臣允之敎以刑獄何等至重則道伯事大是不察不可推考而止越俸三等
정조 22년 · 강
配仁同前府使閔百恒南有寬崔孝達收贖尹衡東議處
정조 22년 · 목
義禁府啓言時囚閔百恒流來逋穀之未捧因循謬例厥罪難逭南有寬舊逋未捧雖諉徑遞民庫襲謬在法難貰崔孝達吏逋民反之未捧至於一千七百石之多民庫不足之還穀貸用亦至千餘石帳籍托以前官之修正矇然虛勘節節痛駭請幷以此照律允之又啓言閔百恒南有寬告身盡行追奪徒三年定配勿揀赦前崔孝達杖一百收贖告身盡行追奪流三千里定配而其母年八十一無兄弟獨身云流三千里定配依法典收贖允之敎以幷功減一等又啓言崔孝達功減一等杖一百徒三年依法典收贖閔百恒功減一等告身盡行追奪原州牧徒二年半定配南有寬功減一等告身盡行追奪鎭川縣徒二年半定配又啓言仁同前府使尹衡東原情以爲到官後按驗穀簿則流來吏逋爲五千餘石故盡心準捧矣査啓中未捧爲四百四十餘石之多莫非昏矇不察之罪民役穀貸用事知其民斂之爲痼瘼釐正流來謬例矣今此倉貸穀簿至於一百五十石觸事不職之罪在所難免云泛稱遲晚所當請刑而曾經宣傳官請議處允之
정조 22년 · 강
命專經武臣殿講還宮後更稟
정조 22년 · 목
政院以來十八日武臣殿講日次入稟有是命
정조 22년 · 강
命各廳堂下武臣朔試射已試者試記修正以入
정조 22년 · 목
兵曹以堂下武臣朔試射未及畢試無故日繼試之意啓有是命
정조 22년 · 강
御營廳以大虎一頭捉得於新峴越邊啓
정조 22년 · 강
遞承旨朴載淳以蔡弘遠代之前望也
정조 22년 · 강
遣承旨馳詣宗廟景慕宮奉審摘奸
정조 22년 · 강
命春秋館堂郞詣京史庫莊烈王后丙辰丙寅上號事實考出以啓
정조 22년 · 목
敎曰春秋館堂郞進詣京史庫肅廟朝實錄莊烈王后丙辰丙寅上號事實考出以啓
정조 22년 · 강
遞同春秋尹得孚以李書九代之前望也
정조 22년 · 강
召見禮曹判書李時秀于便殿
정조 22년 · 강
命減膳三日廣求讜言
정조 22년 · 목
敎曰雲觀報以虹貫之變凛愓警懼若無所容若使修省之工有能㡳豫孚格則今年又何有仁天之眎警也在予責躬之道何敢以備例之擧而有所或忽乎自今日減膳三日廣求讜言以爲仰答之一助
정조 22년 · 강
承旨韓晚裕李勉兢金啓洛李海愚許晊請懋實政弭天災賜批